60-ਦਿਨਾਂ ਦੀ ਦਵਾਈ ਲਈ ਪਰਚੀ - ਅਕਸਰ ਪੁੱਛੇ ਜਾਂਦੇ ਸਵਾਲ

# ਫਾਰਮਾਸਿਊਟੀਕਲ ਬੈਨੀਫਿਟ ਸਕੀਮ ਕੀ ਹੈ?

ਫਾਰਮਾਸਿਊਟੀਕਲ ਬੈਨੀਫਿਟਸ ਸਕੀਮ (PBS (ਪੀ ਬੀ ਐਸ)) ਨੂੰ 900 ਤੋਂ ਵੱਧ ਪਰਚੀ ਵਾਲੀਆਂ ਦਵਾਈਆਂ ਦੀ ਲਾਗਤ ਨੂੰ ਸਬਸਿਡੀ ਦੇਣ ਲਈ ਆਸਟ੍ਰੇਲੀਆ ਦੀ ਸਰਕਾਰ ਦੁਆਰਾ ਫੰਡ ਦਿੱਤਾ ਜਾਂਦਾ ਹੈ।

ਜਦੋਂ ਤੁਸੀਂ ਕੋਈ PBS 'ਤੇ ਸੂਚੀਬੱਧ ਦਵਾਈ ਖਰੀਦਦੇ ਹੋ, ਤਾਂ ਲਾਗਤ ਤੁਹਾਡੇ ਅਤੇ ਸਰਕਾਰ ਵਿਚਕਾਰ ਸਾਂਝੀ ਕੀਤੀ ਜਾਂਦੀ ਹੈ। ਹਰੇਕ ਨੁਸਖ਼ੇ ਲਈ ਫਾਰਮਾਸਿਸਟ ਨੂੰ ਜੋ ਰਕਮ ਤੁਸੀਂ ਅਦਾ ਕਰਦੇ ਹੋ ਉਸ ਨੂੰ ਸਹਿ-ਭੁਗਤਾਨ ਕਿਹਾ ਜਾਂਦਾ ਹੈ। ਡਾਲਰ ਹੈ 2024 ਤੋਂ, PBS ਦਵਾਈਆਂ ਲਈ ਤੁਹਾਡੇ ਵਲੋਂ ਵੱਧ ਤੋਂ ਵੱਧ ਕੀਤਾ ਜਾਣ ਵਾਲਾ ਭੁਗਤਾਨ $31.60 ਡਾਲਰ ਹੋਵੇਗਾ। ਜੇਕਰ ਤੁਹਾਡੇ ਕੋਲ ਕਨਸੈਸ਼ਨ (ਰਿਆਇਤ) ਕਾਰਡ ਹੈ, ਤਾਂ ਤੁਹਾਡੇ ਵਲੋਂ ਕੀਤਾ ਜਾਣ ਵਾਲਾ ਵੱਧ ਤੋਂ ਵੱਧ ਭੁਗਤਾਨ $7.70.[[1]](#footnote-1) ਡਾਲਰ ਹੋਵੇਗਾ।

# 60-ਦਿਨਾਂ ਦੀ ਦਵਾਈ ਲਈ ਪਰਚੀਆਂ ਕੀ ਹਨ?

1 ਸਤੰਬਰ 2023 ਤੋਂ, ਲਗਾਤਾਰ ਰਹਿਣ ਵਾਲੀ ਸਿਹਤ ਸਮੱਸਿਆ ਨਾਲ ਜੀਅ ਰਹੇ ਬਹੁਤ ਸਾਰੇ ਲੋਕ ਇੱਕੋ ਹੀ ਪਰਚੀ 'ਤੇ ਚੁਣੀਆਂ ਗਈਆਂ PBS-ਸੂਚੀਬੱਧ ਦਵਾਈਆਂ ਦੀ 60 ਦਿਨਾਂ ਦੀ ਸਪਲਾਈ ਖਰੀਦਣ ਦੇ ਯੋਗ ਹੋ ਗਏ ਹਨ।[[2]](#footnote-2) ਇਸ ਨਾਲ ਲੋਕਾਂ ਵੱਲੋਂ ਦਵਾਈਆਂ ਲਈ ਭੁਗਤਾਨ ਕੀਤੀ ਜਾਣ ਵਾਲੀ ਰਕਮ ਘਟੇਗੀ ਅਤੇ, ਸਿਰਫ਼ 60-ਦਿਨਾਂ ਦੇ ਨੁਸਖ਼ੇ ਲੈਣ ਵਾਲਿਆਂ ਲਈ, ਇਸਦਾ ਮਤਲਬ ਡਾਕਟਰ ਅਤੇ ਫਾਰਮੇਸੀ ਕੋਲ ਘੱਟ ਗੇੜੇ।

# ਇਹ ਕਦੋਂ ਹੋਇਆ?

60-ਦਿਨਾਂ ਦੀ ਦਵਾਈ ਲਈ ਪਰਚੀ ਨੂੰ 12 ਮਹੀਨਿਆਂ ਵਿੱਚ 3 ਪੜਾਵਾਂ ਵਿੱਚ ਹੌਲੀ-ਹੌਲੀ ਲਿਆਂਦਾ ਗਿਆ। ਪਹਿਲਾ ਪੜਾਅ 1 ਸਤੰਬਰ 2023 ਨੂੰ ਸ਼ੁਰੂ ਕੀਤਾ ਗਿਆ ਸੀ। ਦੂਜਾ ਪੜਾਅ 1 ਮਾਰਚ 2024 ਤੋਂ ਸ਼ੁਰੂ ਹੋਇਆ ਸੀ ਅਤੇ ਤੀਜਾ ਪੜਾਅ ਹੁਣ 1 ਸਤੰਬਰ 2024 ਤੋਂ ਉਪਲਬਧ ਹੈ।

# ਮੈਂ 60- ਦਿਨਾਂ ਦੀ ਦਵਾਈ ਲਈ ਪਰਚੀ ਕਿਵੇਂ ਪ੍ਰਾਪਤ ਕਰਾਂ?

ਜੇਕਰ ਤੁਹਾਡੀ ਦਵਾਈ 60-ਦਿਨਾਂ ਦੀ ਪਰਚੀ ਲਈ ਸੂਚੀਬੱਧ ਹੈ, ਤਾਂ ਤੁਸੀਂ ਆਪਣੇ ਡਾਕਟਰ ਜਾਂ ਸਿਹਤ ਪੇਸ਼ੇਵਰ ਨੂੰ ਪੁੱਛ ਸਕਦੇ ਹੋ ਕਿ ਕੀ ਇਹ ਵਿਕਲਪ ਤੁਹਾਡੇ ਲਈ ਢੁਕਵਾਂ ਹੈ। ਉਹ ਇਹ ਫੈਸਲਾ ਕਰਨ ਲਈ ਆਪਣੇ ਕਲੀਨਿਕਲ ਤਜ਼ੁਰਬੇ ਦੀ ਵਰਤੋਂ ਕਰਨਗੇ ਕਿ ਕੀ ਤੁਹਾਡੀ ਚੱਲ ਰਹੀ ਸਿਹਤ ਸਥਿਤੀ ਸਥਿਰ ਹੈ ਅਤੇ 60 ਦਿਨਾਂ ਦੀ ਨਵੀਂ ਲੰਬੀ ਪਰਚੀ ਲਈ ਢੁਕਵੀਂ ਹੈ ਜਾਂ ਨਹੀਂ। ਤੁਸੀਂ ਅਜੇ ਵੀ ਆਪਣੇ ਮੌਜੂਦਾ 30-ਦਿਨਾਂ ਦੀ ਪਰਚੀ ਨੂੰ ਆਮ ਵਾਂਗ ਵਰਤ ਸਕਦੇ ਹੋ।

# ਕੀ ਮੈਨੂੰ 60 ਦਿਨਾਂ ਦੀ ਪਰਚੀ ਲਈ ਯੋਗ ਹੋਣ ਲਈ ਕਨਸੈਸ਼ਨ ਕਾਰਡ ਦੀ ਲੋੜ ਹੈ?

ਨਹੀਂ। ਤੁਹਾਨੂੰ 60-ਦਿਨ ਦੀ ਪਰਚੀ ਲੈਣ ਵਾਸਤੇ ਕਨਸੈਸ਼ਨ ਕਾਰਡ ਦੀ ਲੋੜ ਨਹੀਂ ਹੈ।

# 60 ਦਿਨਾਂ ਦੀ ਪਰਚੀ ਦੇ ਕੀ ਫਾਇਦੇ ਹਨ?

* ਜੇਕਰ ਤੁਹਾਡੀ ਦਵਾਈ ਵਾਲੀ ਸੂਚੀ ਵਿੱਚ ਹੈ ਅਤੇ ਤੁਹਾਡਾ ਡਾਕਟਰ ਜਾਂ ਸਿਹਤ ਪੇਸ਼ੇਵਰ ਤੁਹਾਨੂੰ ਯੋਗ ਸਮਝਦਾ ਹੈ, ਤਾਂ ਤੁਸੀਂ ਇੱਕ ਪਰਚੀ 'ਤੇ ਦੁਗਨੀ ਦਵਾਈ ਪ੍ਰਾਪਤ ਕਰਨ ਦੇ ਯੋਗ ਹੋਵੋਗੇ।
* ਜੋ ਮਰੀਜ਼ $31.60 ਡਾਲਰ ਦੇ ਆਮ ਸਹਿ-ਭੁਗਤਾਨ ਦਾ ਭੁਗਤਾਨ ਕਰਦੇ ਹਨ, ਉਹ ਪ੍ਰਤੀ ਸਾਲ ਪ੍ਰਤੀ ਦਵਾਈ $189.60 ਡਾਲਰ ਤੱਕ ਦੀ ਬਚਤ ਕਰ ਸਕਦੇ ਹਨ। ਜੇਕਰ ਉਹ PBS ਸੇਫਟੀ ਨੈੱਟ ਤੱਕ ਪਹੁੰਚਦੇ ਹਨ, ਤਾਂ ਉਹ ਹੋਰ ਵੀ ਬਚਤ ਕਰਨਗੇ।
* ਜਿਨ੍ਹਾਂ ਲੋਕਾਂ ਦੀ PBS ਦਵਾਈਆਂ ਦੀ ਕੀਮਤ $31.60 ਡਾਲਰ ਤੋਂ ਘੱਟ ਹੈ, ਉਹ ਫਿਰ ਵੀ ਪੈਸੇ ਦੀ ਬਚਤ ਕਰਨਗੇ। ਤੁਹਾਡੀ ਦਵਾਈ ਦਿੱਤੀ ਜਾਣ ਵਾਲੀ ਕੀਮਤ ਇਸ ਗੱਲ 'ਤੇ ਨਿਰਭਰ ਕਰਦੀ ਹੈ ਕਿ ਤੁਸੀਂ ਆਪਣੀ ਪਰਚੀ ਤੇ ਦਵਾਈ ਕਿੱਥੋਂ ਲਈ ਹੈ ਅਤੇ ਜੇਕਰ ਤੁਸੀਂ ਇੱਕ ਬ੍ਰਾਂਡ ਵਾਲੀ ਦਵਾਈ ਜਾਂ ਆਮ ਵਿਕਲਪ ਚੁਣਦੇ ਹੋ।
* ਕਨਸੈਸ਼ਨ ਕਾਰਡ ਧਾਰਕ ਜੋ PBS ਸੇਫਟੀ ਨੈੱਟ ਤੱਕ ਨਹੀਂ ਪਹੁੰਚਦੇ ਹਨ, ਪ੍ਰਤੀ ਸਾਲ ਪ੍ਰਤੀ ਦਵਾਈ $46.20 ਡਾਲਰ ਤੱਕ ਦੀ ਬਚਤ ਕਰ ਸਕਦੇ ਹਨ।
* 60-ਦਿਨਾਂ ਦੀ ਨੁਸਖ਼ੇ ਨਾਲ, ਮਰੀਜ਼ ਆਪਣੀਆਂ ਦਵਾਈਆਂ 'ਤੇ ਇੰਨੀ ਬਚਤ ਕਰ ਸਕਦੇ ਹਨ ਕਿ ਉਨ੍ਹਾਂ ਨੂੰ ਸੇਫਟੀ ਨੈੱਟ ਦੀ ਲੋੜ ਨਹੀਂ ਪਵੇਗੀ। ਦੂਸਰੇ ਲੋਕ ਸਾਲ ਦੇ ਅੰਤ ਵਿੱਚ ਸੇਫਟੀ ਨੈੱਟ ਤੱਕ ਪਹੁੰਚਣਗੇ, ਉਹਨਾਂ ਦੀ ਦਵਾਈ ਦੀ ਲਾਗਤ ਲੰਬੇ ਸਮੇਂ ਵਿੱਚ ਵੰਡੀ ਜਾਵੇਗੀ। ਜੇਕਰ ਮਰੀਜ਼ ਸਾਲ ਦੇ ਅੰਤ ਵਿੱਚ ਥ੍ਰੈਸ਼ਹੋਲਡ (ਘੱਟੋ ਘੱਟ ਦਰ), ਤੱਕ ਪਹੁੰਚਦੇ ਹਨ, ਤਾਂ ਇਸਦਾ ਮਤਲਬ ਹੈ ਕਿ ਉਹਨਾਂ ਨੇ ਪੂਰੇ ਸਾਲ ਦੌਰਾਨ ਪੈਸੇ ਦੀ ਬਚਤ ਕੀਤੀ ਹੈ।
* ਵਿੱਤੀ ਲਾਭ ਦੇ ਨਾਲ-ਨਾਲ, ਇਹ ਤਬਦੀਲੀਆਂ ਸਮੇਂ ਦੀ ਬਚਤ ਕਰ ਸਕਦੀਆਂ ਹਨ ਅਤੇ ਪੇਂਡੂ ਅਤੇ ਦੂਰ-ਦੁਰਾਡੇ ਦੇ ਖੇਤਰਾਂ ਦੇ ਲੋਕਾਂ ਲਈ ਆਉਣ-ਜਾਣ ਦੇ ਖਰਚੇ ਨੂੰ ਘਟਾ ਸਕਦੀਆਂ ਹਨ ਜੋ ਆਪਣੀ ਫਾਰਮੇਸੀ ਤੋਂ ਦੂਰ ਰਹਿੰਦੇ ਹਨ।
* 60-ਦਿਨਾਂ ਦੀ ਦਵਾਈ ਲਈ ਪਰਚੀ 'ਤੇ ਉਪਲਬਧ ਕੁਝ ਦਵਾਈਆਂ PBS 'ਤੇ ਪੰਜ ਵਾਰ ਤਕ ਦੁਹਰਾਉਣ ਲਈ ਸੂਚੀਬੱਧ ਹਨ, ਭਾਵ ਇਹ ਤੁਹਾਨੂੰ 12 ਮਹੀਨਿਆਂ ਤੱਕ ਦੀ ਦਵਾਈ ਮੁਹੱਈਆ ਕਰਵਾ ਸਕਦੀ ਹੈ।
* ਇਹ ਉਮੀਦ ਕੀਤੀ ਜਾਂਦੀ ਹੈ ਕਿ ਜ਼ਿਆਦਾ ਦਵਾਈਆਂ ਹੱਥਾਂ ਵਿਚ ਹੋਣ ਨਾਲ ਲੋਕਾਂ ਨੂੰ ਘਰ ਵਿੱਚ ਜਾਂ ਯਾਤਰਾ ਦੌਰਾਨ ਦਵਾਈ ਖਤਮ ਹੋਣ ਦੀ ਘੱਟ ਸੰਭਾਵਨਾ ਦੇ ਕਾਰਨ ਉਹਨਾਂ ਦੀ ਦਵਾਈ ਦੱਸੇ ਅਨੁਸਾਰ ਲੈਣ ਵਿੱਚ ਮਦਦ ਮਿਲੇਗੀ।

# 60-ਦਿਨਾਂ ਦੀ ਪਰਚੀ ਲਈ ਕਿਹੜੀਆਂ ਦਵਾਈਆਂ ਢੁਕਵੀਂਆਂ ਹਨ?

ਦਵਾਈਆਂ ਦੀ ਸੂਚੀ ਜੋ 60-ਦਿਨਾਂ ਦੀ ਪਰਚੀ ਲਈ ਢੁਕਵੀਂਆਂ ਹਨ, ਉਹਨਾ ਦੀ ਫਾਰਮਾਸਿਊਟੀਕਲ ਬੈਨੀਫਿਟਸ ਸਲਾਹਕਾਰ ਕਮੇਟੀ ਦੁਆਰਾ ਸਿਫ਼ਾਰਸ਼ ਕੀਤੀ ਗਈ ਸੀ, ਜੋ PBS 'ਤੇ ਦਵਾਈਆਂ ਦੀ ਸੂਚੀ ਬਾਰੇ ਆਸਟ੍ਰੇਲੀਆ ਸਰਕਾਰ ਨੂੰ ਸਲਾਹ ਦਿੰਦੀ ਹੈ।

ਇਹਨਾਂ ਵਿੱਚ ਕਈ ਪੁਰਾਣੇ ਰੋਗਾਂ ਲਈ ਦਵਾਈਆਂ ਸ਼ਾਮਲ ਹਨ, ਜਿਵੇਂ ਕਿ ਦਮਾ, ਚਿੰਤਾ ਸੰਬੰਧੀ, ਕਾਰਡੀਓਵੈਸਕੁਲਰ (ਦਿਲ ਦੇ ਰੋਗ) ਬਿਮਾਰੀ, ਪੁਰਾਣੀ ਫੇਫੜਿਆਂ ਦੀ ਬਿਮਾਰੀ, ਕਬਜ਼, ਪੁਰਾਣੀ ਗੁਰਦੇ ਫੇਲ ਹੋਣ ਦੀ ਬਿਮਾਰੀ, ਕਰੋਨਜ਼ ਦੀ ਬਿਮਾਰੀ, ਡਿਪਰੈਸ਼ਨ, ਡਾਇਬੀਟੀਜ਼, ਮਿਰਗੀ, ਗਲਾਊਕੋਮਾ ਅਤੇ ਖੁਸ਼ਕ ਅੱਖਾਂ ਲਈ ਅੱਖਾਂ 'ਚ ਪਾਉਣ ਵਾਲੀ ਦਵਾਈ, ਗਠੀਆ, ਦਿਲ ਦਾ ਫੇਲ੍ਹ ਹੋਣਾ, ਉੱਚ ਪੱਧਰ ਦਾ ਕੋਲੇਸਟ੍ਰੋਲ, ਹਾਰਮੋਨਲ ਰਿਪਲੇਸਮੈਂਟ ਅਤੇ ਮੋਡੂਲੇਸ਼ਨ ਥੈਰੇਪੀ, ਹਾਈਪਰਟੈਨਸ਼ਨ, ਓਸਟੀਓਪੋਰੋਸਿਸ, ਪਾਰਕਿੰਸਨ'ਸ ਰੋਗ ਅਤੇ ਅਲਸਰੇਟਿਵ ਕੋਲਾਈਟਿਸ (ਅੰਤੜੀ ਵਿੱਚ ਫੋੜੇ)।

ਤੁਸੀਂ ਇੱਥੇ (<https://www.pbs.gov.au/industry/listing/elements/pbac-meetings/pbac-outcomes/2022-12/Increased-Dispensing-Quantities-List-of-Medicines.pdf>) ਕਲਿੱਕ ਕਰਕੇ ਦਵਾਈਆਂ ਦੀ ਸੂਚੀ ਵਾਲਾ ਦਸਤਾਵੇਜ਼ ਡਾਊਨਲੋਡ ਕਰ ਸਕਦੇ ਹੋ।

# ਕੁਝ ਦਵਾਈਆਂ ਕਿਉਂ ਸ਼ਾਮਲ ਨਹੀਂ ਕੀਤੀਆਂ ਗਈਆਂ ਹਨ?

ਕੁਝ ਦਵਾਈਆਂ ਨੂੰ 60-ਦਿਨਾਂ ਦੀ ਪਰਚੀ ਲਈ ਉਚਿਤ ਨਹੀਂ ਮੰਨਿਆ ਜਾਂਦਾ ਹੈ ਜੇ:

* ਕਿਸੇ ਦਵਾਈ ਦੀ ਵੱਡੀ ਮਾਤਰਾ ਮਰੀਜ਼ਾਂ ਅਤੇ ਭਾਈਚਾਰੇ ਲਈ ਇੱਕ ਸੁਰੱਖਿਆ ਖਤਰਾ ਹੋ ਸਕਦੀ ਹੈ, ਜਾਂ ਜੇਕਰ ਕੋਈ ਦਵਾਈ ਨਵੀਂ ਹੈ ਅਤੇ ਦੁਰਲੱਭ ਮਾੜੇ ਪ੍ਰਭਾਵ ਹਾਲੇ ਚੰਗੀ ਤਰ੍ਹਾਂ ਜਾਣੂ ਨਹੀਂ ਹਨ
* ਕੁਝ ਦਵਾਈਆਂ ਲੈਣ ਵਾਲੇ ਮਰੀਜ਼ਾਂ ਨੂੰ ਨਿਯਮਤ ਨਿਗਰਾਨੀ ਦੀ ਲੋੜ ਹੁੰਦੀ ਹੈ ਜਿਵੇਂ ਕਿ ਖੂਨ ਦੇ ਟੈਸਟ, ਜਾਂ ਦਵਾਈ ਦੀ ਖੁਰਾਕ ਨੂੰ ਅਕਸਰ ਬਦਲਣ ਦੀ ਲੋੜ ਹੋ ਸਕਦੀ ਹੈ, ਜਾਂ ਜਿੱਥੇ ਲੱਛਣ ਅਣਪਛਾਤੇ ਹੁੰਦੇ ਹਨ
* ਦਵਾਈ ਜੋ ਪੁਰਾਣੀਆਂ ਬਿਮਾਰੀਆਂ ਵਿੱਚ ਲੱਛਣਾਂ ਦੇ ਥੋੜ੍ਹੇ ਸਮੇਂ ਦੇ ਪ੍ਰਬੰਧਨ ਲਈ ਤਜਵੀਜ਼ ਕੀਤੀ ਜਾਂਦੀ ਹੈ।

ਤੁਹਾਡਾ ਡਾਕਟਰ ਜਾਂ ਸਿਹਤ ਪੇਸ਼ੇਵਰ ਉਹਨਾਂ ਦੇ ਪੇਸ਼ੇਵਰ ਨਿਰਣੇ ਦੇ ਨਾਲ ਇਹ ਫੈਸਲਾ ਕਰਨਗੇ ਕਿ ਕੀ ਤੁਹਾਡੇ ਲਈ 60-ਦਿਨ ਜਾਂ 30-ਦਿਨ ਦੀ ਪਰਚੀ ਸਭ ਤੋਂ ਵਧੀਆ ਰਹੇਗੀ।

# ਕੀ ਇਹ ਤਬਦੀਲੀ ਦਵਾਈ ਦੀ ਪੂਰਤੀ ਨੂੰ ਪ੍ਰਭਾਵਤ ਕਰੇਗੀ?

60-ਦਿਨਾਂ ਦੀ ਪਰਚੀ 'ਤੇ ਜਾਣ ਨਾਲ ਦਵਾਈਆਂ ਦੀ ਘਾਟ ਵਧਣ ਦੀ ਉਮੀਦ ਨਹੀਂ ਹੈ। ਖਪਤਕਾਰ ਅਜੇ ਵੀ ਹਰ ਸਾਲ ਓਨੀ ਹੀ ਮਾਤਰਾ ਵਿੱਚ ਦਵਾਈ ਖਰੀਦਣਗੇ। ਜਦੋਂ ਕਿ ਯੋਗ ਲੋਕ ਹੁਣ ਇੱਕ ਨੁਸਖ਼ੇ 'ਤੇ ਦੁਗਣੀ ਦਵਾਈ ਲੈ ਸਕਦੇ ਹਨ, ਇਹ ਉਹਨਾਂ ਲਈ ਲੰਬੇ ਸਮੇਂ ਤੱਕ ਚੱਲੇਗੀ। ਇਸਦਾ ਮਤਲਬ ਹੈ ਕਿ ਦਵਾਈਆਂ ਦੀ ਸਮੁੱਚੀ ਮੰਗ ਇਕੋ ਜਿਹੀ ਰਹੇਗੀ।

PBAC ਦੁਆਰਾ 60-ਦਿਨਾਂ ਦੀ ਪਰਚੀ ਲਈ ਸਿਫ਼ਾਰਸ਼ ਕੀਤੀਆਂ ਜ਼ਿਆਦਾਤਰ ਦਵਾਈਆਂ ਆਸਟ੍ਰੇਲੀਆ ਵਿੱਚ ਘੱਟ ਪੂਰਤੀ ਵਿੱਚ ਨਹੀਂ ਹਨ। ਘਾਟ ਦੀ ਸਥਿਤੀ ਵਿੱਚ, ਓਸੇ ਦਵਾਈ ਦੇ ਵਿਕਲਪਕ ਬ੍ਰਾਂਡ ਅਤੇ/ਜਾਂ ਵੱਧ ਘੱਟ ਸ਼ਕਤੀ ਵਾਲੀ ਦਵਾਈ ਆਮ ਤੌਰ 'ਤੇ ਉਪਲਬਧ ਹੁੰਦੀ ਹੈ। ਅਸੀਂ ਕਮੀ ਦੇ ਜੋਖਮ ਨੂੰ ਘਟਾਉਣ ਲਈ ਹਰੇਕ ਪੜਾਅ ਵਿੱਚ ਸ਼ਾਮਲ ਕਰਨ ਲਈ ਸਿਫਾਰਸ਼ ਕੀਤੀਆਂ ਦਵਾਈਆਂ ਦੀ ਸੂਚੀ ਦੀ ਨਿਗਰਾਨੀ ਕਰਦੇ ਹਾਂ।

ਫਾਰਮਾਸਿਊਟੀਕਲ ਕੰਪਨੀਆਂ ਨੂੰ ਦਵਾਈਆਂ ਦੀ ਸੰਭਾਵਿਤ ਘਾਟ ਬਾਰੇ ਥੈਰੇਪਿਊਟਿਕ ਗੁੱਡਜ਼ ਐਡਮਿਨਿਸਟ੍ਰੇਸ਼ਨ (TGA) ਨੂੰ ਦੱਸਣਾ ਚਾਹੀਦਾ ਹੈ। ਇਸਦਾ ਮਤਲਬ ਹੈ ਕੋਈ ਵੀ ਦਵਾਈ ਜਿੱਥੇ ਅਗਲੇ 6 ਮਹੀਨਿਆਂ ਦੌਰਾਨ ਉਸਦੀ ਪੂਰਤੀ ਆਮ ਜਾਂ ਉਮੀਦ ਕੀਤੀ ਮੰਗ ਨੂੰ ਪੂਰਾ ਕਰਨ ਦੀ ਸੰਭਾਵਨਾ ਨਹੀਂ ਰੱਖਦੀ।

ਦਵਾਈਆਂ ਦੀ ਸਪਲਾਈ ਸੁਰੱਖਿਆ ਗਾਰੰਟੀ ਵਿੱਚ ਤਬਦੀਲੀਆਂ ਦਾ ਮਤਲਬ ਹੈ ਕਿ ਦਵਾਈ ਨਿਰਮਾਤਾਵਾਂ ਕੋਲ ਹੁਣ PBS ਦਵਾਈਆਂ ਦੇ ਕੁਝ ਬ੍ਰਾਂਡਾਂ ਦਾ ਵਧੇਰੇ ਸਟਾਕ ਆਨ-ਸ਼ੋਰ (ਆਸਟ੍ਰੇਲੀਆ ਵਿਚ) ਹੋਣਾ ਚਾਹੀਦਾ ਹੈ, ਜੋ ਇਹ ਯਕੀਨੀ ਬਣਾਉਣ ਵਿੱਚ ਮਦਦ ਕਰਦਾ ਹੈ ਕਿ ਉਹਨਾਂ ਬ੍ਰਾਂਡਾਂ ਦੀ ਮੰਗ ਵਿੱਚ ਕਿਸੇ ਵੀ ਅਸਥਾਈ ਵਾਧੇ ਨੂੰ ਪੂਰਾ ਕੀਤਾ ਜਾ ਸਕੇ।

ਥੋਕ ਵਿਕਰੇਤਾਵਾਂ ਨੂੰ 24 ਘੰਟਿਆਂ (ਸ਼ਨੀ-ਐਤਵਾਰ ਜਾਂ ਜਨਤਕ ਛੁੱਟੀਆਂ ਨੂੰ ਛੱਡ ਕੇ) ਵਿੱਚ ਕਿਸੇ ਵੀ ਫਾਰਮੇਸੀ ਨੂੰ ਦਵਾਈ ਪਹੁੰਚਾਉਣੀ ਚਾਹੀਦੀ ਹੈ ਜੇਕਰ ਉਹਨਾਂ ਕੋਲ ਦਵਾਈ ਘੱਟ ਚੱਲ ਰਹੀ ਹੈ। ਇਹ ਜ਼ਿਆਦਾਤਰ ਦਵਾਈਆਂ 'ਤੇ ਲਾਗੂ ਹੁੰਦਾ ਹੈ।

# ਮਰੀਜ਼ ਅਤੇ ਸਿਹਤ ਮਾਹਿਰ ਇਸ ਤਬਦੀਲੀ ਬਾਰੇ ਕੀ ਸੋਚਦੇ ਹਨ?

PBS-ਸੂਚੀਬੱਧ ਵੱਖੋ-ਵੱਖ ਦਵਾਈਆਂ ਲਈ 60-ਦਿਨਾਂ ਦੀ ਦਵਾਈ ਲਈ ਪਰਚੀ ਦੀ ਸ਼ੁਰੂਆਤ ਦਾ ਮਰੀਜ਼ਾਂ ਅਤੇ ਡਾਕਟਰਾਂ ਦੇ ਸਮੂਹਾਂ ਦੁਆਰਾ ਸੁਆਗਤ ਕੀਤਾ ਗਿਆ ਹੈ, ਜਿਸ ਵਿੱਚ ਕੰਜ਼ਿਊਮਰ ਹੈਲਥ ਫੋਰਮ ਆਫ਼ ਆਸਟ੍ਰੇਲੀਆ, ਹਾਰਟ ਫਾਊਂਡੇਸ਼ਨ, ਲੰਗ ਫਾਊਂਡੇਸ਼ਨ, ਬ੍ਰੈਸਟ ਕੈਂਸਰ ਨੈੱਟਵਰਕ, ਰੂਰਲ ਡਾਕਟਰਜ਼ ਐਸੋਸੀਏਸ਼ਨ, ਆਸਟ੍ਰੇਲੀਅਨ ਮੈਡੀਕਲ ਐਸੋਸੀਏਸ਼ਨ, ਰਾਇਲ ਆਸਟ੍ਰੇਲੀਅਨ ਕਾਲਜ ਆਫ਼ ਜਨਰਲ ਪ੍ਰੈਕਟੀਸ਼ਨਰ ਅਤੇ ਹੋਰ ਬਹੁਤ ਸਾਰੇ ਸ਼ਾਮਲ ਹਨ।

# ਕੀ ਮੇਰੀ ਸਥਾਨਕ ਫਾਰਮੇਸੀ ਨੂੰ ਪੈਸੇ ਦਾ ਨੁਕਸਾਨ ਹੋਵੇਗਾ ਅਤੇ ਸਰਕਾਰ ਇਸ ਬਦਲਾਅ ਨਾਲ ਹੋਣ ਵਾਲੀ ਬੱਚਤ ਦਾ ਕੀ ਕਰੇਗੀ?

ਆਸਟ੍ਰੇਲੀਆ ਦੀਆਂ ਫਾਰਮੇਸੀਆਂ ਪਹਿਲਾਂ ਹੀ ਪਰਚੀ ਤੇ ਦਵਾਈਆਂ ਦੇਣ ਤੋਂ ਇਲਾਵਾ ਹੋਰ ਬਹੁਤ ਕੁਝ ਕਰਦੀਆਂ ਹਨ ਅਤੇ ਆਮਦਨੀ ਦੇ ਹੋਰ ਬਹੁਤ ਸਾਰੇ ਸਰੋਤ ਹਨ, ਜਿਵੇਂ ਕਿ ਟੀਕਾਕਰਨ ਕਰਨਾ।

ਸਰਕਾਰ ਦੁਆਰਾ ਬਚਾਏ ਗਏ ਹਰ ਡਾਲਰ ਨੂੰ ਸਿੱਧਾ ਭਾਈਚਾਰਕ ਫਾਰਮੇਸੀਆਂ ਵਿੱਚ ਦੁਬਾਰਾ ਨਿਵੇਸ਼ ਕੀਤਾ ਜਾਵੇਗਾ। ਇਹ ਫੰਡਿੰਗ ਸੈਕਟਰ ਦੀ ਮੌਜੂਦਾ ਤਾਕਤ ਨੂੰ ਸੁਰੱਖਿਅਤ ਕਰਨ ਅਤੇ ਇਹ ਯਕੀਨੀ ਬਣਾਉਣ ਵਿੱਚ ਮਦਦ ਕਰੇਗੀ ਕਿ ਸਾਡੇ ਭਰੋਸੇਮੰਦ ਫਾਰਮਾਸਿਸਟ ਆਸਟ੍ਰੇਲੀਆ ਦੇ ਲੋਕਾਂ ਦੀ ਸਿਹਤ ਸੰਭਾਲ ਵਿੱਚ ਹੋਰ ਵੀ ਵੱਡੀ ਭੂਮਿਕਾ ਨਿਭਾਉਂਦੇ ਹਨ।

# PBS ਸੇਫਟੀ ਨੈੱਟ ਕੀ ਹੈ?

ਕਿਸੇ ਕੈਲੰਡਰ ਸਾਲ ਦੌਰਾਨ ਇੱਕ ਨਿਸ਼ਚਿਤ ਰਕਮ ਖਰਚਣ ਤੱਕ ਪਹੁੰਚਣ ਤੋਂ ਬਾਅਦ PBS ਸੇਫਟੀ ਨੈੱਟ ਦਵਾਈਆਂ ਲਈ ਘੱਟ ਭੁਗਤਾਨ ਕਰਨ ਵਿੱਚ ਤੁਹਾਡੀ ਮਦਦ ਕਰਦਾ ਹੈ। ਇਸ ਯੋਗਤਾ ਰਕਮ ਨੂੰ ਸੇਫਟੀ ਨੈੱਟ ਥ੍ਰੈਸ਼ਹੋਲਡ (ਘੱਟੋ ਘੱਟ ਰਕਮ) ਕਿਹਾ ਜਾਂਦਾ ਹੈ।

ਕਨਸੈਸ਼ਨ ਕਾਰਡ ਧਾਰਕਾਂ ਲਈ ਇਹ ਥ੍ਰੈਸ਼ਹੋਲਡ ਰਕਮ ਘੱਟ ਹੁੰਦੀ ਹੈ। ਆਮ ਅਤੇ ਕਨਸੈਸ਼ਨ ਥ੍ਰੈਸ਼ਹੋਲਡ ਦੋਵੇਂ ਹਰ ਸਾਲ ਖਪਤਕਾਰ ਕੀਮਤ ਸੂਚਕ ਅੰਕ ਦੇ ਅਨੁਸਾਰ ਵਧਣਗੇ।

ਤੁਹਾਨੂੰ ਅਤੇ/ਜਾਂ ਤੁਹਾਡੇ ਪਰਿਵਾਰ ਨੂੰ ਕਿਸੇ ਵੀ ਕੈਲੰਡਰ ਸਾਲ ਵਿੱਚ ਸਿਰਫ ਇੱਕ ਵਾਰ ਥ੍ਰੈਸ਼ਹੋਲਡ ਤੱਕ ਪਹੁੰਚਣ ਦੀ ਲੋੜ ਹੁੰਦੀ ਹੈ। ਜੇਕਰ ਤੁਸੀਂ ਸੇਫਟੀ ਨੈੱਟ ਲਈ ਯੋਗਤਾ ਪੂਰੀ ਕਰਦੇ ਹੋ ਤਾਂ ਉਸ ਸਾਲ ਦੇ ਬਾਕੀ ਹਿੱਸੇ ਲਈ ਤੁਸੀਂ PBS ਦਵਾਈਆਂ ਲਈ ਘੱਟ ਰਕਮ ਦਾ ਭੁਗਤਾਨ ਕਰਦੇ ਹੋ, ਅਤੇ ਕਨਸੈਸ਼ਨ ਕਾਰਡ ਧਾਰਕ PBS ਦਵਾਈਆਂ ਮੁਫ਼ਤ ਪ੍ਰਾਪਤ ਕਰਦੇ ਹਨ (ਅਤੇ ਕੋਈ ਵੀ ਲਾਗੂ ਵਾਧੇ)। ਵਧੇਰੇ ਜਾਣਕਾਰੀ ਲਈ ਫਾਰਮਾਸਿਊਟੀਕਲ ਬੈਨੀਫਿਟਸ ਸਕੀਮ (PBS) ਦੇਖੋ| ਸੇਫਟੀ ਨੈੱਟ ਸਕੀਮ (https://www.pbs.gov.au/info/healthpro/explanatory-notes/section1/Section\_1\_5\_Explanatory\_Notes)।

# ਜਦੋਂ ਮੈਂ ਸੇਫਟੀ ਨੈੱਟ ਥ੍ਰੈਸ਼ਹੋਲਡ ਤੱਕ ਪਹੁੰਚ ਜਾਂਦਾ ਹਾਂ ਤਾਂ ਮੈਨੂੰ ਕੀ ਕਰਨਾ ਚਾਹੀਦਾ ਹੈ?

ਇੱਕ ਵਾਰ ਜਦੋਂ ਤੁਸੀਂ ਥ੍ਰੈਸ਼ਹੋਲਡ 'ਤੇ ਪਹੁੰਚ ਜਾਂਦੇ ਹੋ, ਤੁਸੀਂ ਸਸਤੀਆਂ ਦਵਾਈਆਂ ਪ੍ਰਾਪਤ ਕਰਨ ਲਈ PBS ਸੇਫਟੀ ਨੈੱਟ ਕਾਰਡ ਲਈ ਅਰਜ਼ੀ ਦੇ ਸਕਦੇ ਹੋ। ਅਰਜ਼ੀ ਦੇਣ ਲਈ, ਆਪਣੇ ਫਾਰਮਾਸਿਸਟ ਨਾਲ ਗੱਲ ਕਰੋ ਜਾਂ ਹੋਰ ਜਾਣਕਾਰੀ ਲਈ servicesaustralia.gov.au/pbssafetynet (https://www.servicesaustralia.gov.au/pbssafetynet) 'ਤੇ ਜਾਓ।

For more information visit: health.gov.au/cheapermedicines

1. ਜਦੋਂ ਤੱਕ ਕੋਈ ਬ੍ਰਾਂਡ ਵਲੋਂ ਕੀਮਤ ਤੇ ਪ੍ਰੀਮੀਅਮ ਨਹੀਂ ਹੈ। ਇੱਕ ਬ੍ਰਾਂਡ ਵਲੋਂ ਕੀਮਤ ਤੇ ਪ੍ਰੀਮੀਅਮ PBS ਦਵਾਈ ਦੇ ਇੱਕ ਖਾਸ ਬ੍ਰਾਂਡ ਦੇ ਨਿਰਮਾਤਾ ਨੂੰ ਦਿੱਤਾ ਜਾਂਦਾ ਇੱਕ ਵਾਧੂ ਭੁਗਤਾਨ ਹੈ। ਬ੍ਰਾਂਡ ਪ੍ਰੀਮੀਅਮਾਂ ਦੀ ਇਜਾਜ਼ਤ ਸਿਰਫ਼ ਉਦੋਂ ਦਿੱਤੀ ਜਾਂਦੀ ਹੈ ਜਿੱਥੇ ਫਾਰਮਾਸਿਸਟ ਦੁਆਰਾ ਬਦਲੇ ਵਿਚ ਦੇਣ ਲਈ PBS ‘ਤੇ ਇੱਕ ਵਿਕਲਪਕ, ਪ੍ਰੀਮੀਅਮ ਮੁਕਤ, TGA ਰਜਿਸਟਰਡ ਬ੍ਰਾਂਡ ਉਪਲਬਧ ਹੋਵੇ। ਪ੍ਰੀਮੀਅਮ-ਮੁਕਤ ਵਿਕਲਪ ਵਾਲੀ ਦਵਾਈ ਲੈਣ ਬਾਰੇ ਚਰਚਾ ਕਰਨ ਲਈ ਮਰੀਜ਼ਾਂ ਨੂੰ ਆਪਣੇ ਫਾਰਮਾਸਿਸਟ ਨਾਲ ਗੱਲ ਕਰਨੀ ਚਾਹੀਦੀ ਹੈ। [↑](#footnote-ref-1)
2. ਜੇਕਰ ਤੁਹਾਡੇ ਕੋਲ ਮੈਡੀਕੇਅਰ ਕਾਰਡ ਹੈ ਅਤੇ ਤੁਹਾਡੇ ਕੋਲ ਕਨਸੈਸ਼ਨ ਕਾਰਡ ਨਹੀਂ ਹੈ, ਤਾਂ ਤੁਹਾਡੀ ਬਚਤ ਘੱਟ ਹੋਵੇਗੀ ਜੇਕਰ ਦਵਾਈ ਖਰੀਦਣ ਦੀ ਲਾਗਤ $31.60 PBS ਸਹਿ-ਭੁਗਤਾਨ ਤੋਂ ਘੱਟ ਹੈ। ਫਾਰਮੇਸੀਆਂ ਉਹਨਾਂ ਦਵਾਈਆਂ ਲਈ ਛੋਟ ਦੀ ਪੇਸ਼ਕਸ਼ ਕਰ ਸਕਦੀਆਂ ਹਨ ਜਿਹਨਾਂ ਦੀ ਕੀਮਤ $31.60 PBS ਸਹਿ-ਭੁਗਤਾਨ ਤੋਂ ਘੱਟ ਹੈ। ਛੋਟ ਕਿੰਨੀ ਦੇਣੀ ਹੈ ਉਹ ਹਰੇਕ ਫਾਰਮੇਸੀ 'ਤੇ ਨਿਰਭਰ ਹੁੰਦਾ ਹੈ ਅਤੇ ਸਮੇਂ ਦੇ ਨਾਲ ਬਦਲ ਸਕਦਾ ਹੈ। 30-ਦਿਨਾਂ ਅਤੇ 60-ਦਿਨਾਂ ਦੀ ਪਰਚੀ ਤੇ ਮਿਲਣ ਵਾਲੀਆਂ ਦਵਾਈਆਂ 'ਤੇ ਛੋਟ ਲਾਗੂ ਕੀਤੀ ਜਾ ਸਕਦੀ ਹੈ, ਅਤੇ ਕੀਮਤ ਫਾਰਮੇਸੀਆਂ ਵਿਚਕਾਰ ਵੱਖਰੀ ਹੋ ਸਕਦੀ ਹੈ। ਇੱਕ ਮਰੀਜ਼ ਜਿਸ ਕੋਲ ਮੈਡੀਕੇਅਰ ਕਾਰਡ ਹੈ ਪਰ ਕੋਈ ਕਨਸੈਸ਼ਨ ਕਾਰਡ ਨਹੀਂ ਹੈ, ਉਹ PBS ਅਨੁਸੂਚੀ (www.pbs.gov.au) ਵਿੱਚ ਦਰਸਾਏ ਅਨੁਸਾਰ ਆਪਣੀ ਦਵਾਈ ਲਈ ਆਮ ਮਰੀਜ਼ ਵੱਲੋਂ ਭੁਗਤਾਨ ਕੀਤੇ ਜਾਣ ਵਾਲੇ ਵੱਧ ਤੋਂ ਵੱਧ ਭੁਗਤਾਨ ਤੋਂ ਜਿਆਦਾ ਅਦਾ ਨਹੀਂ ਕਰੇਗਾ। [↑](#footnote-ref-2)